Sakeman was alleen toe vliegtuig valJaco Jansen van Rensburg en sy vrou, Michelle. Foto: Facebook Die polisie in Limpopo het Donderdag bevestig dat Jaco Jansen van Rensburg die enigste insittende was in die ligte vliegtuig wat Woensdag in die Rooiberg-gebied buite Bela-Bela neergestort het. Lt.kol. Moatshe Ngoepe, woordvoerder van die polisie, het gesê die vliegtuig het op die Renosterkloof-plaas neergestort nadat dit 11:00 by die Zebula-wild-en-gholflandgoed opgestyg het. Die RV10-vliegtuig was onderweg na Vaalwater, maar het nooit daar opgedaag nie. Ngoepe het gesê Jansen van Rensburg se familie het omstreeks 17:00 bekommerd begin raak toe daar geen teken van hom was nie en het die saak by die polisie aangemeld. “ŉ Soektog is van stapel gestuur en die wrak van die vliegtuig met sy [Jansen van Rensburg se] liggaam daarin is op die plaas gevind,” het hy gesê “Die oorsaak van die ongeluk is nog nie bekend nie.” Daar was vroeër Donderdagoggend aanvanklik verwarring of Jansen van Rensburg wel ŉ passasier saam met hom gehad het of nie. Jansen van Rensburg was ŉ sakeman wat ook op die Zebula-landgoed gewoon het. Die ongeluk word deur die polisie en die burgerlugvaartowerheid ondersoek. Nadat die nuus van Jansen van Rensburg se dood Donderdag bekend geword het, is verskeie huldeblyke aan hom op sosiale media gedeel. Jansen van Rensburg is beskryf as ŉ wonderlike pa, ŉ goeie vriend en iemand wat altyd bereid was om ander te ondersteun. Hy laat sy vrou, Michelle, en drie kinders agter.